Nebenaudojate, bet vis dar mokate: kiek kainuoja pamirštos prenumeratos?
Užsisakyti prenumeratą dažnai užtenka vieno paspaudimo, o ją atšaukti būna gerokai sudėtingiau. Europos Komisija lapkričio 11 d. pristatė Skaitmeninio sąžiningumo aktą, kuriuo svarstoma riboti prenumeratų spąstus: automatinius pratęsimus be priminimo ar nemokamus bandomuosius laikotarpius, kurie nepastebimai virsta mokamais.
Kol naujos taisyklės dar nepriimtos, prenumeratas tenka prižiūrėti patiems: pamiršus atšaukti vos dvi paslaugas, per pusmetį už jas gali būti sumokėta triženklė suma. O kai prenumerata pratęsiama be aiškaus įspėjimo, nurašytus pinigus kartais tenka susigrąžinti ginčo keliu, rašoma „Bigbank“ pranešime žiniasklaidai.
Su tuo susiduria nemažai europiečių: Europos Komisijos viešojoje konsultacijoje 62 proc. dalyvavusių vartotojų nurodė, kad nebenaudojama prenumerata jiems buvo pratęsta be jokio priminimo.
„Prenumeratas verta įvertinti pagal tai, kiek jomis naudojamės. Jeigu per tris mėnesius už filmų platformą sumokėjote apie 45 eurus ir pažiūrėjote tik du filmus, viena peržiūra atsiėjo apie 23 eurus. Tokiais atvejais gali apsimokėti užsisakyti paslaugą tik tam mėnesiui, kai atsiranda norimo turinio. Prieš tai reikėtų patikrinti, ar sutarties sąlygos leidžia prenumeratą taip lanksčiai nutraukti“, – sako Ieva Rogozina, banko „Bigbank“ kasdienės bankininkystės vadovė.
Nemokama pradžia, mokamas tęsinys
Nedideli mėnesiniai mokėjimai susideda greičiau, nei atrodo. „Spotify Premium Individual“ muzikos prenumerata kainuoja apie 9 eurus per mėnesį, televizijos ir filmų planas „Go3 TV+“ be terminuoto įsipareigojimo – apie 15 eurų, maisto pristatymo narystė „Wolt+“ – apie 5 eurus, 200 GB „iCloud+“ saugykla – apie 3 eurus, o vieno iš didžiųjų bankų kortelės planas – maždaug 2 eurus.
Kartu tai sudaro apie 34 eurus per mėnesį, arba maždaug 410 eurų per metus. Dalis paslaugų prasideda nemokamu bandomuoju laikotarpiu. Savaime tai nėra problema, tačiau kai kuriais atvejais, pasibaigus nemokamam periodui, mokestis pradedamas nurašyti automatiškai, nebent paslauga atšaukiama laiku. Tiesa, minėti prenumeratų pavyzdžiai tik iliustruoja bendrą reguliarių išlaidų dydį, o ne nesąžiningą konkrečių teikėjų praktiką.
Serialas baigėsi, mokėjimai liko
Dažnai viskas prasideda visai pagrįstai: televizijos paslauga užsakoma dėl vieno serialo, o maisto pristatymo narystė – tuo metu, kai vakarienę dažniau užsisakote į namus. Serialas baigiasi, įpročiai pasikeičia, o mokėjimai lieka. Jei abiem paslaugomis nebesinaudotumėte pusmetį, bet jų neatšauktumėte, per tą laiką sumokėtumėte vidutiniškai apie 120 eurų.
Automatinis pratęsimas kartais nustebina ir ilgesnių planų turėtojus. Šių metų gegužę Valstybinės vartotojų teisių apsaugos tarnybos (VVTAT) komisija nagrinėjo vartotojos ginčą su lietuviškos mitybos planų programėlės kūrėjais.
Moteris už pusmečio mitybos planą sumokėjo 41,30 euro, o po šešių mėnesių nuo jos sąskaitos automatiškai buvo nurašyta dar tiek pat. Komisija nustatė, kad teikėjas neįrodė tinkamai informavęs vartotoją apie prenumeratos sąlygas, todėl sutartis nutraukta, o teikėjas įpareigotas grąžinti antrąjį mokėjimą.
Ši problema nėra išskirtinė ir pasitaiko su daugeliu prenumeratų, tad ES tokias situacijas siekia spręsti Skaitmeninio sąžiningumo aktu, kad prenumeratas nutraukti taptų lengviau, o esant automatiniam pratęsimui, būtų pateikiami ir pranešimai.
Peržiūrą pradėkite nuo išrašų
Prenumeratų peržiūrą galima pradėti nuo paskutinių trijų mėnesių sąskaitų išrašų, o kartą per metus nurašomiems mokesčiams aptikti reikėtų peržvelgti bent 12 mėnesių. Taip pat verta patikrinti, ar už tą pačią paslaugą nemoka keli šeimos nariai ir ar ji jau neįtraukta į kitą turimą paslaugų paketą. Instrukcijas, kaip peržiūrėti ir valdyti užsakytas prenumeratas, „Apple“ įrenginių naudotojai gali rasti čia, o „Android“ – čia.
Nepamirškite, kad prenumeratos – ne tik pramogos. Reguliariai nurašomi ir mobiliojo ryšio plano priedai, programėlės, antivirusinės programos, draudimas ar banko sąskaitų bei kortelių planai. Daugeliui jų yra pigesnių ar nemokamų alternatyvų: dalis programėlių ir net profesionalių programų turi nemokamas versijas, o mokesčių netaiko ir kai kurie bankai.
„Užsisakant bandomąjį laikotarpį verta kalendoriuje iš karto pasižymėti jo pabaigą ir būsimą mokestį. Priminimą nustatykite keliomis dienomis anksčiau, kad liktų laiko apsispręsti ir atlikti atšaukimo veiksmus. Metinėms prenumeratoms toks priminimas ypač praverčia, nes po metų užsakymo aplinkybes prisiminti sunkiau“, – pataria I. Rogozina.
Ištrinta programėlė mokėjimų nesustabdo
Paslaugą reikia atšaukti ten, kur ji užsakyta: teikėjo svetainėje ar programėlių parduotuvėje. Programėlės pašalinimas iš įrenginio prenumeratos neatšaukia. Atšaukimo patvirtinimą pravartu išsisaugoti, o kitame sąskaitos išraše patikrinti, ar mokėjimai tikrai nutrūko.
Jei mokestis nurašomas po tinkamai atlikto prenumeratos atšaukimo arba manote, kad mokėjimas nepagrįstas, pirmiausia raštu kreipkitės į paslaugos teikėją ir aiškiai nurodykite savo reikalavimą. Jeigu per 14 dienų atsakymo negaunama arba gautas atsakymas netenkina, galima kreiptis į VVTAT, jeigu ginčas priklauso jos kompetencijai. Tarpvalstybinių ginčų atveju pagalbą gali suteikti Europos vartotojų centras, o dėl finansinių ir draudimo paslaugų – Lietuvos bankas.
Kol naujos ES taisyklės dar nėra įsigaliojusios, geriausia apsauga lieka priminimas kalendoriuje ir kas kelis mėnesius peržiūrėtas sąskaitos išrašas.

